# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL**  | **Rheoliadau Pysgodfeydd Môr (Y Comisiwn Rhyngwladol ar Warchod Pysgod Tiwna Iwerydd) (Diwygio)** **2024** |
| **DYDDIAD**  | **12 Rhagfyr 2023** |
| **GAN** | **Lesley Griffiths AS, Gweinidog Materion Gwledig a Gogledd Cymru, a'r Trefnydd** |

### Rheoliadau Pysgodfeydd Môr (Y Comisiwn Rhyngwladol ar Warchod Pysgod Tiwna Iwerydd) (Diwygio) 2024 ("Rheoliadau 2024")

Bydd Aelodau o'r Senedd yn dymuno gwybod ein bod yn rhoi cydsyniad i'r Ysgrifennydd Gwladol arfer pŵer i wneud is-ddeddfwriaeth mewn maes datganoledig mewn perthynas â Chymru.

Gofynnwyd am ganiatâd ar 14 Medi 2023 gan yr Arglwydd Benyon, y Gweinidog Bioddiogelwch, a Materion Morol a Gwledig i wneud offeryn statudol dan y teitl Rheoliadau Pysgodfeydd Môr (Y Comisiwn Rhyngwladol ar Warchod Pysgod Tiwna Iwerydd) (Diwygio) 2024. Mae Rheoliadau 2024 yn gymwys mewn perthynas â Phrydain Fawr a Gogledd Iwerddon.

Bydd Rheoliadau 2024 yn cael eu gwneud gan yr Ysgrifennydd Gwladol wrth arfer y pwerau a roddir gan adran 36(1)(a)a 51(1)(a) o Ddeddf Pysgodfeydd 2020.

Mae'r offeryn hwn yn gwneud diwygiadau i gyfraith ganlynol yr UE a ddargedwir:

Rheoliad y Cyngor (EC) Rhif 1936/2001 sy'n pennu mesurau rheoli sy'n gymwys i bysgota am stociau penodol o bysgod mudol iawn.

Rheoliad y Cyngor (EC) Rhif 1984/2003 sy'n cyflwyno system ar gyfer monitro masnach pysgod cleddyf a thiwna llygad mawr o fewn y Gymuned.

Rheoliad (UE) Rhif 640/2010 Senedd Ewrop a'r Cyngor yn sefydlu rhaglen ddogfennaeth dalfeydd ar gyfer tiwna asgell las, Thunnus thynnus

Rheoliad Dirprwyedig y Comisiwn (EU) Rhif 2015/98 ar weithredu rhwymedigaethau rhyngwladol yr Undeb dan y Confensiwn Rhyngwladol ar Warchod Pysgod Tiwna Iwerydd a'r Confensiwn ar Gydweithredu Amlochrog ym Mhysgodfeydd Gogledd-orllewin Iwerydd yn y dyfodol.

Rheoliad (EU) 2016/1627 Senedd Ewrop a'r Cyngor ar gynllun adfer amlflwydd ar gyfer tiwna asgell las yn Nwyrain yr Iwerydd a Môr y Canoldir.

Rheoliad (UE) Rhif 2019/1154 Senedd Ewrop a’r Cyngor ar gynllun adfer amlfwydd ar gyfer pysgod cleddyf Môr y Canoldir

Rheoliad (EU) 2019/1241 Senedd Ewrop a’r Cyngor ar gadwraeth adnoddau pysgodfeydd a diogelu ecosystemau’r môr drwy fesurau technegol

Yn ogystal â diwygio cyfraith yr UE a ddargedwir, mae'r offeryn hwn hefyd yn diwygio Rheoliadau'r Polisi Pysgodfeydd Cyffredin a Dyframaethu (Diwygio etc) (Ymadael â'r UE) 2019.

Rhoddwyd caniatâd gan fod y Rheoliadau hyn yn sicrhau bod y DU yn cydymffurfio â'i rhwymedigaethau o dan y Confensiwn Rhyngwladol ar Warchod Pysgod Tiwna Iwerydd (y Confensiwn). Mae rhai o'r darpariaethau'n diwygio cyfraith yr UE a ddargedwir lle nad oedd deddfwriaeth wreiddiol yr UE wedi'i diweddaru cyn diwrnod cwblhau'r Cyfnod Gweithredu i adlewyrchu rhwymedigaethau newydd ar gontractio partïon i'r Confensiwn. Mae rhai o'r darpariaethau'n diwygio cyfraith yr UE a ddargedwir a oedd yn gyfredol ar ddiwrnod cwblhau'r Cyfnod Gweithredu i adlewyrchu'r rhwymedigaethau newydd sydd wedi'u mabwysiadu o dan y Confensiwn ers i'r DU adael yr UE ac ymuno â'r Confensiwn fel parti contractio annibynnol. Er mwyn iddynt fod yn effeithiol, ystyrir iddynt fod yn gymwys ar sail y DU ac i bob llong sy'n gweithredu yn nyfroedd y DU neu ble bynnag y bônt.

Gosodwyd y Rheoliadau gerbron Senedd y DU ar 12 Rhagfyr 2023 a byddant yn dod i rym ar 1 Ebrill 2024.